Diari Oficial de la Generalitat Valenciana


Sumari del DOGV 2812, del 21-08-1996 (1996/839045)

RESOLUCIÓ de 22 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana i la Diputació Provincial de Castelló en matèria hospitalària.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2812

Data del DOGV
:   21-08-1996

Secció del DOGV
:   ALTRES DISPOSICIONS

Número del document
:   1996/839045


Data del document
:   22-07-1996

Organisme emissor
:   Conselleria de Presidència

Tipus de document
:   Resolució

RESOLUCIó de 22 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana i la Diputació Provincial de Castelló en matèria hospitalària.   
Subscrit, després de la tramitació reglamentària, entre la Generalitat Valenciana i la Diputació Provincial de Castelló, el dia 10 de juny de 1996, un conveni marc de col·laboració en matèria hospitalària, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0472/96, i que figura com a annex d'aquesta resolució.  
València, 22 de juliol de 1996.- La directora general del Secretariat del Govern.  
Conveni marc de col·laboració entre la Generalitat Valenciana i la Diputació de Castelló en matèria hospitalària  
Castelló de la Plana, 10 de juny de 1996  
Reunits  
D'una banda el Sr. Joaquín Farnós Gauchía, conseller de Sanitat i Consum, facultat per l'Acord de 7 de maig de 1996, del Govern Valencià.  
D'altra banda, el Sr. Carlos Fabra Carreras, president de la Diputació Provincial de Castelló, facultat per l'acord plenari de la corporació de 28 de maig de 1996,  
Exposen  
Primer. Complint la Llei General de Sanitat i la Llei de la Generalitat Valenciana 8/1987, del Servei Valencià de Salut, l'Hospital Provincial, que pertany a la Diputació Castelló, està adscrit funcionalment al Servei Valencià de Salut de la Conselleria de Sanitat i Consum.  
Segon. L'Hospital Provincial presta assistència sanitària als beneficiaris de la Seguretat Social mitjançant l'oportú concert sanitari subscrit amb els gestors.  
Tercer. La prestació d'aquest serveis sanitaris ha determinat la configuració d'una organització hospitalària amb els recursos materials i humans que estan atents a satisfer els interessos dels usuaris, i també per complir els objectius i els programes que matèria sanitària ha establert la Conselleria de Sanitat i Consum.  
Quart. L'Hospital Provincial és un centre sanitari assistencial que atén, a més, les tasques de promoció de la salut i medicina preventiva, investigació clínica i epidemiològica, pregrau, MIR, PIR, i docència postgraduat en els casos que calen.  
Cinquè. L'hospital manté un sistema d'informació centralitzat i fiable, que és la base per a prendre decisions en tots els nivells. Atesa la importància de la informació per a la gestió sanitària, el centre establirà els mecanismes necessaris per a proporcionar les dades requerits pel Servei Valencià de Salut.  
Sisè. Amb aquests antecedents, les parts estimen convenient formalitzar aquest conveni marc de col·laboració, que done una estabilitat en les relacions d'ambdues institucions en matèria hospitalària, per la qual cosa acorden les següents  
Clàusules   
Primera. Aquest conveni té caràcter d'acord marc de col·laboració en matèria sanitària entre la Generalitat Valenciana i la Diputació Provincial de Castelló.  
Segona. Aquest conveni s'ampliarà posteriorment en els aspectes concrets i específics mitjançant convenis singularitzats.  
Tercer. En aquest conveni com en els posteriors que es puguen donar, es tindrà en compte els principis següents:  
1. La Generalitat Valenciana i la Diputació Provincial es comprometen a:  
a) Realitzar conjuntament les activitats sanitàries en l'àmbit hospitalari, especialment, pel que fa a l'Hospital Provincial de Castelló.  
b) Utilitzar per ambdues parts els locals, les instal·lacions i els recursos humans en els casos en què s'estime convenient.  
c) L'establiment de convenis sobre prestació de serveis sanitaris hospitalaris, que poden incloure la constitució d'òrgans o d'entitats conjuntes, i el marc jurídic que regula les relacions entre les institucions.  
d) La Generalitat Valenciana i la Diputació Provincial escometran conjuntament les obres i les reformes arquitectòniques necessàries per a la reforma i la renovació de l'Hospital Provincial, el desplegament de les quals serà objecte d'un conveni específic posterior.  
2. Les contraprestacions econòmiques s'establiran en cada conveni concret, d'acord amb les disponibilitats pressupostàries i serveis pactats.  
3. Aquest conveni entrarà en vigor per a tots els efectes des del dia de la signatura, i la durada serà de quatre anys. No obstant això, es pot prorrogar per períodes anuals , si les dues parts prenen la decisió.  
Quarta. El Govern Valencià faculta el conseller de Sanitat i Consum per subscriure tots els convenis singularitzats que es facen a l'empara d'aquest conveni marc, després de l'informe favorable de la Conselleria d'Economia i Hisenda, en els casos, en què comporte increment de la despesa.  
Alhora, el ple de la Diputació Provincial faculta el president perquè subscriga els convenis a què fa referència el paràgraf anterior.  
Com a prova de conformitat amb totes i cada una de les clàusules, firmen el següent document, per triplicat i per un sol efecte, en el lloc i la data indicats anteriorment.  
Per la Conselleria de Sanitat i Consum, Joaquín Farnós Gauchía.  
Per la Diputació Provincial de Castelló, Carlos Fabra Carreras.